DIE DOOD - DEEL 2 | Sakkie Parsons E-posbediening
DIE DOOD - DEEL 2
DIE DOOD – DEEL 2
Twee soorte dood
Ek het in my vorige skrywe oor die dood min of meer die volgende geskryf net voordat ek afgesluit het.
Daar is nog iets wat ek met jou moet deel, as ek oor die Dood en alles wat daarmee gepaard gaan praat. naamlik, dat daar, om dit so te stel, twee soorte dood vir die mens in, of is dit nou, uit hierdie lewe is.
Een soort dood vir die mens wat Jesus Christus aangeneem het as Verlosser en Saligmaker, wat maar net die dood van ons verganklike liggaam is –
En 'n ander dood vir die wat nié vir Jesus Christus aangeneem het as hulle Verlosser en Saligmaker nie, wat 'n verskriklike sterfproses is, wat vir ewig aanhou.
Ek gaan dan nou poog om na die beste van my vermoë te verduidelik, hoe ek hierdie saak uit die Woord verstaan.
Ek wil dan begin deur te sê, soos ek reeds genoem het, soos ek die Woord in hierdie verband verstaan is daar, om dit so te stel, twee soorte dood en ek gaan hulle eers noem en dan iets oor albei sê.
Die een dood is wanneer my siel, of dan ek, my liggaam verlaat. Dan vind daar 'n skeiding tussen my vleeslike liggaam en myself plaas wat on herroeplik vir ewig is.
Dan is daar die geestelike dood. Die skeiding tussen myself en Ons Here.
Hierdie geestelike dood, vind reeds aan hierdie kant van die graf, as ek dit so verkies plaas maar kan ook hierdie kant van die graf nog omgekeer word maar is anderkant van die graf verseker onherroeplik.
Nou wil ek eers oor hierdie 'geestelike dood' iets sê.
Albei,om dit so te stel, van hierdie soorte dood, het die wêreld ingekom as gevolg van sonde.
As ek verkies om sonder Jesus deur hierdie lewe te gaan, en ek tree in daardie toestand uit hierdie lewe uit, vind daar, om dit so te stel, twee soorte dood plaas:
My liggaam is vir ewig van my vleeslik liggaam geskei en my liggaam is dood en ekself is vir ewig van God geskei.
Ek, om dit so te stel, sterf dan vir ewig die verskriklikste dood en tog sterf ek nie.
Dit, ongelukkig soos ek jou in die eerste skrywe gewys het, is die meeste mense se bestemming –
Omdat hulle die dinge wat satan hulle voorhou verkies eerder as om Jesus aan te neem as hulle Verlosser en Saligmaker.
JHN 3:19 En dit is die oordeel: dat die lig in die wêreld gekom het, en die mense het die duisternis liewer gehad as die lig; want hulle werke was boos.
Ek glo werklik dat jy nou sekerlik kan insien, dat iemand wat Jesus nié aangeneem het as haar/sy Verlosser en Saligmaker nie, homself / haarself verdoem het tot die verskriklikste ewige sterfte na sy/haar dood in die vlees.
Wat dan nou van ons wat Jesus aangeneem het as ons Verlosser en Saligmaker?
Ons van wie die ou mens nou dood is?
Wat is ons vooruitsigte?
Wel ek lees in die Woord:
JHN 10:28 En Ek gee hulle die ewige lewe, en hulle sal nooit verlore gaan tot in ewigheid nie, en niemand sal hulle uit my hand ruk nie.
1JHN 5:11 En dit is die getuienis: dat God ons die ewige lewe gegee het, en dié lewe is in sy Seun.
Ek volstaan met net nog een van die baie voorbeelde wat ek kon gebruik het:
1JHN 5:13 Dit het ek geskrywe aan julle wat glo in die Naam van die Seun van God, sodat julle kan weet dat julle die ewige lewe het en kan glo in die Naam van die Seun van God.
Nou wil ek hierdie vraag aan jou vra:
Het jy werklik vir Jesus Christus aangeneem as Verlosser en Saligmaker?
Ek vra maar net, omdat daar nou al groot sogenaamde teoloë is wat verkondig dat Jesus maar net 'n leraar, of 'n profeet of iets in daardie lyn gewees het.
Baie mense byvoorbeeld, sal bely dat hulle Christene is en tog die Naam van Jesus in een of ander variasie as 'n vloekwoord, skelwoord, of kragwoord gebruik en niks daarvan dink nie.
As hulle self dit nie doen nie, sal hulle maar dit verdra in die geselskap waarin hulle is, of in die TV program ens waarna hulle kyk.
Wie is hierdie Jesus wie ek, Sakkie. aangeneem het as my Verlosser en Saligmaker?
Hy is presies wie die Woord sê, dat Hy is.
Hy is God Almagtig wat 'n menslike liggaam aangeneem het.
15 Hy is die Beeld van die onsienlike God, die Eersgeborene van die hele skepping;
16 want in Hom is alle dinge geskape wat in die hemele en op die aarde is, wat sienlik en onsienlik is, trone sowel as heerskappye en owerhede en magte—alle dinge is deur Hom en tot Hom geskape.
17 En Hy is voor alle dinge, en in Hom hou alle dinge stand.
Ja my vriend / vriendin -
Hierdie Jesus vir wie ek so baie, baie lief is, is die waaragtige God en net in Hom is daar die Ewige Lewe.
1JHN 5:20 En ons weet dat die Seun van God gekom het en ons verstand gegee het om die Waaragtige te ken; en ons is in die Waaragtige, in sy Seun, Jesus Christus. Hy is die waaragtige God en die ewige lewe.